Print View: Vandag in Woorde: Instinkte Kreatiewe bestuurder
Vandag in Woorde: Instinkte
Die tema vir Vandag in Woorde is hierdie week 'INSTINK'. Nee, dit het niks met jou neus uit te waai nie. Of het dit? Jy weet, dalk iets soos 'ruik 'n rot'. Dan hét dit mos met reuk te doen.
Na my mening is instink my sesde sintuig. Of is dit intuïsie? Daai ding wat hier om en in my hart krap om my teen iets te waarsku of van iets bewus te maak. Instink is 'n vorm van leiding wat gewoonlik verband hou met die gedrag van diere nl. jag, paring, die bou van huise (neste), ens. Die mens is ook maar dier of hoe? Soms meer dier as diere self.
Ons word met instink gebore. Babas gebruik instinktiewe gedrag - in hul suig, huil, glimlag, en ander aktiwiteite.
In ons gewone alledaagse lewe waarsku instink ons teen 'n bedrieër of 'n mens wat kamma-opreg is. Of 'n situasie wat jou sommer net ongemaklik laat voel.
Waar het jou instink jou al gered van 'n nare mens of uit 'n gevaarlike situasie? Seblief vertel vir ons.
Het jou instink jou dalk al oorreed om iemand, wat almal verwerp het, 'n kans te gee? Het jou instink jou al gelei om 'n juweel te ontdek? Skryf tog daarvan.
Het jy al jou instink verontagsaam en duur skoolgeld betaal daarvoor? Deel dit met ons.
Hoe wakker is jou instink?
Wanneer maak jy op instink staat?
Laat jy jou deur instink lei?
Of jy 'n digter, of 'n rubriekskrywer of 'n liedjieboer is, laat dit tog hierdie week oor 'INSTINK' gaan. 'n Loslip gorrel sal ook reg wees.